בס"ד אלול תשפ"ד

**אז מה יהיה לנו בשנת תשפ"ה?**

יהושע בהר"ב

אנחנו ממש לפני תחילת שנת תשפ"ה. כמנהגי משנים עברו, אסקור לפניכם את הדברים המיוחדים שיהיו לנו מבחינת הלוח העברי בשנה הקרובה הבאה עלינו לטובה.

**סימן השנה**

סימן השנה הוא **השא פשוטה**:

**ה** – א דראש השנה ביום **ה** (= חמישי).

**ש** – **שלמה** - כלומר גם מרחשוון וגם כסלו חודשים מלאים (שלושים יום).

**א** – א דפסח ביום **א** (=ראשון).

פשוטה – שנה בת שנים עשר חודשים.

השא פשוטה מופיעה בשכיחות של 3.31% כלומר **בממוצע** פעם ב־30 שנה. **זוהי השנה עם הקביעות הנדירה ביותר**. היא הקביעות היחידה שלעולם לא חוזרת על עצמה בתוך פחות משבע שנים ולעיתים חולפות 70 שנה רצופות שאין ביניהן שנת השא (כמו שהיה משנת תרס"ג עד שנת תשל"ד).בפעם האחרונה היא הופיעה בשנת תשנ"ד, כלומר לפני 31 שנה ובפעם הבאה היא תופיע בשנת תת"ה, כלומר בעוד 20 שנה.

**קריאת התורה**

* בשנת השא **לא קוראים כלל את פרשת וילך**, מכיוון שבשנה שקדמה לה (במקרה שלנו בשנת תשפ"ד) היא נקראה לפני ראש השנה ובשנה שלאחריה (במקרה שלנו בשנת תשפ"ו) היא תיקרא אחרי ראש השנה.
* שנה מסוג השא היא השנה **הפשוטה היחידה** שבה קוראים בנפרד את פרשיות ויקהל (שבת פרה) ופקודי (פרשת החודש).
* פרשיות מחוברות בשנה זו הן: תזריע־מצורע, אחרי מות־קדושים, בהר־בחוקותי ומטות־מסעי.

**הפטרות מיוחדות**

יש לנו השנה כמה שבתות מיוחדות מבחינת קריאת ההפטרות:

1. שבת פרשת משפטים (כד שבט) – יש כאן תופעה נדירה. שנה מסוג השא זו השנה **הפשוטה היחידה** שבה קוראים את ההפטרה ה'רגילה' של פרשת משפטים (ירמיהו פרק לד פס' ח-כו) שכן שבת משפטים היא בדרך כלל שבת שקלים.
2. הפטרת פרשת מטות-מסעי (א מנחם אב) - נחלקו המנהגים אם הפטרת 'שמעו' (ההפטרה השנייה של שלושת השבועות – ירמיהו פרק ב פס' ד-כח ומוסיפים למנהג האשכנזים פרק ג פס' ד ולמנהג הספרדים פרק ד פס' א-ב) דוחה גם את הפטרת שבת ראש חודש. ויש בזה שלושה מנהגים:

* המנהג הרווח בא"י הוא לקרוא 'שמעו' וכן דעת הגר"א ועוד אחרונים.
* יש נוהגים לקרוא הפטרת שבת ראש חודש 'השמים כסאי' (ישעיהו פרק סו) כדעת המגן אברהם ועוד אחרונים
* ויש המשלבים את שני המנהגים – קוראים 'שמעו' ומוסיפים פסוק ראשון ואחרון מהפטרת 'השמים כסאי'.

**שבתות מיוחדות**

פרשת תרומה (א אדר) – זוהי שבת שקלים שהיא גם שבת ראש חודש, ולכן מוציאים בה שלושה ספרי תורה. בהפטרה קוראים את הפטרת פרשת שקלים שדוחה את הפטרת ראש חודש.

**צומות ומועדים**

1. צום עשרה בטבת – כמו בשנת תשפ"ד, גם השנה צום עשרה בטבת יחול ביום שישי. כבר הזכרתי כמה פעמים בעבר, שזהו הצום היחיד שיכול לחול ביום שישי. הרוצה להעמיק בנושא מוזמן לקרוא בקישור בהערה למטה.[[1]](#footnote-1)
2. פורים (יד באדר) חל השנה ביום שישי, וממילא בירושלים שושן פורים (טו באדר) חל בשבת. לכן הירושלמים מחלקים את מצוות חג הפורים על פני שלושה ימים – שישי, שבת וראשון. זה מה שנקרא **פורים משולש**.
3. ערב פסח חל בשבת. המעוניינים בהרחבה מוזמנים לעיין בקובץ שכתבתי בשנת תשפ"א.[[2]](#footnote-2)   
     
   **דף יומי**

* לומדי הדף היומי בתלמוד הבבלי יסיימו השנה את שש המסכתות הבאות – בבא בתרא, סנהדרין, מכות, שבועות, עבודה זרה והוריות
* לומדי הדף היומי בתלמוד הירושלמי יסיימו השנה את תשע המסכתות הבאות – יומא, סוכה, תענית, שקלים, מגילה, חגיגה ומועד קטן מסדר מועד ויבמות וכתובות מסדר נשים.

**שנה טובה ומבורכת**

תגובות, הערות והארות יתקבלו בשמחה לדוא"ל [shushiba@gmail.com](mailto:shushiba@gmail.com)

1. <https://drive.google.com/file/d/1jTxZJMyWNv72XKgbdZoCbwUcmIEVhoj1/view?usp=drive_link> [↑](#footnote-ref-1)
2. <https://docs.google.com/document/d/1AIOEhwZDXcmnMwActKdMBfA-UWt9wDRZ/edit?usp=drive_link&ouid=106209646137166597753&rtpof=true&sd=true> [↑](#footnote-ref-2)